बादल का हवा के बहाव के साथ बहना उसका गुण धर्म है, जिसके चलते वह सुदूर सूखे क्षेत्रों को बरसात से सराबोर कर देता है। आज हम बहुत बुरे वक्त से गुज़र रहे है, अपसंस्कृति की ऐसी जहरीली हवा चली है कि साँस लेना दूभर है। मूल्यों का क्षरण सर्वाधिक चिन्ता का विषय है । किसी भी गलत बात का प्रतिकार करने पर ‘सब चलता है’ की निरपेक्ष टिप्पणी प्राय: सुनने को मिलेगी, इसे जहरीली हवा के साथ बहना ही तो कहा जाएगा । मानव मूल्य ऐसी हवा के साथ बहकर नहीं बचाए जा सकते हैं ।शासन ,सत्ता ,न्याय और समाज सभी जगह सुविधाभोगी ,धनलोलुप अवसरवादी लोगों की बहुतायत होती जा रही है ; जिनके सामने उनका और उनके परिवार का वर्त्तमान और भविष्य ही सब कुछ है,देश समाज और विश्व का जनहित दूर–दूर तक नजर नहीं आता । स्वकेन्द्रित जीवन से बाहर उन्हें कुछ भी दिखाई नहीं देता, जो भी कुछ है वह है– निजी स्वार्थ,बेशर्मी और बेरहमी की सीमा तक । यह सोच मनुष्य की फितरत कही जा सकती है ,पर मानव या मानवता की पहचान नही । परन्तु इसका अर्थ यह कदापि नहीं है कि स्वार्थ के भेड़ियाधँसान में मानवता अपनी अन्तिम साँसें गिन रही है ।